**NACRT 26.9.24**

**ZAKON**

**O IZMJENAMA I DOPUNAMA**

**OPŠTEG ZAKONA O OBRAZOVANJU I VASPITANJU**

**Član 1**

U Opštem zakonu o obrazovanju i vaspitanju (,,Službeni list RCG“, br. 64/02, 31/05 i 49/07 i ,,Službeni list CG“, br. 45/10, 45/11, 36/13, 39/13, 47/17, 59/21,146/21, 3/23 i /24) u članu 1 poslije riječi ,,posebnim,“ dodaje se riječ ,,obrazovnim“.

**Član 2**

U članu 9 stav 2 poslije riječi: ,,Crnoj Gori,“ dodaju se riječi: ,,odnosno koji traže međunarodnu zaštitu, lica sa odobrenom međunarodnom ili privremenom zaštitom i lica bez državljanstva“.

**Član 3**

Poslije člana 10 dodaje se novi član koji glasi:

,,**Zabrana nasilja**

**Član 10a**

,,U ustanovi je zabranjen svaki oblik nasilja i zlostavljanja od strane djeteta odnosno učenika,ili njegovog roditelja ili drugog lica nad djetetom odnosno učenikom, nastavnikom i drugim zaposlenim u ustanovi.

Protiv lica koja vrše nasilje i zlostavljanje iz stava 1 ovog člana pokreće se prekršajni, odnosno krivični postupak, u skladu sa zakonom.

Sadržaj i način sprovođenja preventivnih aktivnosti, uslove i način procjene rizika, zaštite od nasilja, zlostavljanja i zanemarivanja propisuje Ministarstvo.“

**Član 4**

U članu 13 stav 1 mijenja se i glasi:

U ustanovi koja ostvaruje javno važeće obrazovne programe upotrebljavaju se udžbenici i digitalni udžbenici (u daljem tekstu: udžbenici), nastavna sredstva i digitalni sadržaji (daljem tekstu: nastavna sredstva) koji se odobre u skladu sa ovim zakonom.

Poslije stava 4 dodaje se novi stav koji glasi:

,,Postupak izrade, postavljanje i upravljanje digitalnim obrazovnim sadržajima na platformi za samostalno učenje propisuje Ministarstvo.“

**Član 5**

U članu 17 stav 1 mijenja se i glasi:

,,Obezbjeđivanje, utvrđivanje i unapređivanje kvaliteta obrazovno-vaspitnog rada obavlja ustanova svake godine iz najmanje dvije oblasti, od kojih je jedna oblast nastava i učenje, a svake dvije godine u cjelini na osnovu samoevaluacije i eksterne evaluacije.

U st. 2 i 3 poslije riječi ,,obezbjeđivanje“ dodaje se riječ ,,(utvrđivanje)“.

**Član 6**

Poslije člana 17 dodaje se novi član koji glasi:

**,,Plan unapređivanja kvaliteta**

**Član 17a**

Obezbjeđivanje i unaprijeđivanje kvaliteta vrši se na osnovu plana za unapređivanje kvaliteta obrazovno-vaspitnog rada ustanova.

Plan iz stava 2 ovog člana izrađuje se jednom u dvije godine nakon samoevaluacije iz svih oblasti.

**Član 7**

U članu 18 poslije tačke 21 dodaju se četiri nove tačke koje glase:

,,22) ,,digitalni udžbenik“ je udžbenik u elektronskoj formi;

23) ,,digitalni sadržaj“ je sadržaj prezentovan u digitalnoj formi koji se može koristiti u nastavi (učenju);

24) pod nasiljem i zlostavljanjem podrazumijeva se svaki oblik jednom učinjenog ili ponavljanog verbalnog ili neverbalnog ponašanja koje ima za posljedicu stvarno ili potencijalno ugrožavanje zdravlja, razvoja i dostojanstva ličnosti djeteta, odnosno učenika ili zaposlenog;“.

**Član 8**

U članu 21 stav 3 tačka 1 poslije riječi ,,nastave'' dodaju se riječi: ,,međupredmetne teme i“.

**Član 9**

U članu 31b stav 1 tačka 4 alineja 1 riječi: ,,udžbenike i nastavna sredstva ''zamjenjuju se riječima: ,,udžbenike, nastavna sredstva, odnosno druga nastavna sredstva“.

**Član 10**

U članu 40 stav 1 poslije tačke 3 dodaje se nova tačka 3a koja glasi:

,,3a) utvrđuje kvalitet realizacije standarda ocjenjivanja u skladu sa propisima;“

U stavu 2 riječ ,,Sadržaj“zamjenjuje se riječju ,,Standarde“.

**Član 11**

U članu 41b poslije stava 1 dodaje se novi stav koji glasi:

,,Nivoe takmičenja, način i uslove organizovanja i pravila takmičenja kao i sadržaj i oblik diplome koja se dodjeljuje propisuje Ministarstvo, na predlog Ispitnog centra.“

**Član 12**

U članu 49 poslije stava 1 dodaje se novi stav koji glasi:

,,Osnivač produženog boravka je dužan da prije početka rada podnese zahtjev za licenciranje u skladu sa posebnim zakonom.“

Dosadašnji st. 2 i 3 postaju st 3 i 4.

Poslije stava 4 dodaju se dva nova stava koji glase:

,,Ustanovi se licenca izdaje na neodređeno vrijeme.

Izuzetno od stava 4 ovog člana ustanovi za obrazovanje odraslih licenca se izdaje na period od pet godina.“

**Član 13**

U članu 59 stav 2 poslije tačke 1 dodaje se nova tačka koja glasi:

,,1a) djelatnost ustanove;“

U tački 7 poslije riječi ,,pedagoške“ dodaju se riječi: ,,odnosno andragoške“.

**Član 14**

U članu 64 stav 1 riječ ,, sl.“ zamjenjuje se riječima ,, drugim opravdanim slučajevima ''.

poslije stava 3 dodaju se tri nova stava koji glase:

„U slučaju prekida obrazovno-vaspitnog rada, iz stava 1 ovog člana, obrazovno-vaspitni rad se može organizovati onlajn.

Način organizovanja obrazovno-vaspitnog rada iz stava 4 ovog člana propisuje Ministarstvo.

Za vrijeme organizovanja onlajn obrazovno-vaspitni rad ustanova može da ustupi računarsku opremu na privremeno korišćenje učenicima i zaposlenima, u skladu sa aktom ustanove“.

**Član 15**

U članu 73 stav 5, 6 i 7 riječ ,,određuje“ zamjenjuje se riječju ,,delegira“.

U stavu 9 riječi: ,,izbora i razrješenja“ zamjenjuju se riječju ,,delegiranja“.

**Član 16**

U članu 78a stav 3 riječi: ,,za vrijeme prvog mandata“ brišu se.

**Član 17**

U članu 81 poslije stava 1 dodaje se novi stav koji glasi:

,,Za vršioca dužnosti direktora javne ustave isto lice može biti imenovano najviše dva puta uzastopno.“

Dosadašnji stav 2 postaje stav 3.

**Član 18**

U članu 82 stav 1 tačka 8 mijenja se i glasi:

,,8) vrši pedagoško-instruktivni rad;“

**Član 19**

U članu 82b riječ ,,zaposleni“ zamjenjuje se riječima: ,,pomoćnik direktora, a ukoliko ustanova nema pomoćnika direktora zamjenjuje ga“.

**Član 20**

U članu 83 stav 1 tačka 14b poslije riječi ,,ustanove“ dodaju se riječi: ,, u oblasti kvaliteta nastave i rukovođenja ustanovom;“

Poslije tačke 14c dodaju se tri nove tačke koje glase:

,,14d) ne izvrši pravosnažnu i izvršnu sudsku presudu;

14e) nije preduzeo mjere za prevenciju i suzbijanjnije vršnjačkog nasilja; i

14f) dopusti promovisanje i prodaju roba ili usluga suprotno članu 137 stav 4 ovoga zakona;“.

**Član 21**

U članu 86 stav 5 riječi: ,,za vrijeme prvog mandata'' brišu se.

**Član 22**

U članu 97 stav 1 poslije tačke 10 dodaje se nova tačka koja glasi:

,,10a) na podršku i pomoć prilikom savladavanja obrazovnog programa, a naročito u otklanjanju jezičkih, kulturoloških, psiholoških, socijalnih i drugih barijera;“

Stav 6 se briše.

**Član 23**

U članu 97a stav 1 riječ ,,nastavne“ zamjenjuje se riječima: ,,polugodišta, nastavne“

**Član 24**

U članu 98 stav 1 tačka 8 mijenja se i glasi:

,,Poštuje različitost, kulturnu, nacionalno i jezičko nasljeđe drugih učenika i njeguje drugarske i humane odnose;“.

**Član 25**

Poslije člana 98a dodaje se novi član 98b koji glasi:

,**,Prava i odgovornost roditelja**

**Član 98b**

Roditelj djeteta, odnosno učenika:

1. ima pravo da bude redovno obaviješten o postignućima djeteta odnosno učenika;
2. odgovoran je za redovno pohađanje nastave učenika;
3. dužan je da na poziv ustanove aktivno učestvuje u svim oblicima obrazovno vaspitnog rada a posebno u realizaciji plana pojačanog vaspitnog rada;
4. obavezan je da poštuje pravila o radu obrazovno-vaspitne ustanove (kućni red i dr.) a naročito u pogledu zabrane bilo kog oblika verbalnog i fizičkog nasilja u ustanovi;
5. obavezan je da nadoknadi materijalnu štetu koju učenik nanese školi.

Ako roditelj učestalo zanemaruje obaveze iz stava 1 tačka 2,3 i 4 ovog člana ustanova je dužna da o tome obavijesti Ministarstvo, nadležni organ i nadležnu ustanovu socijalne zaštite.

**Član 26**

U članu 100a poslije stava 1 dodaje se novi stav koji glasi:

,,Izuzetno od stava 1 tačka 1 ovog člana, vaspitač u domu učenika odnosno domu učenika i studenata mora da ima najmanje šesti nivo kvalifikacije obrazovanja studijski program za obrazovanje nastavnika.“

Dosadašnju st. 2 i 3 postaju st 3 i 4.

**Član 27**

U članu 101 poslije stava 5 dodaju se tri nova nova stava koji glase:

„Komisija sačinjava rang listu kandidata na osnovu kriterijuma u skladu sa ovim zakonom.

Kriterijumi iz stava 6 ovog člana su prosječna ocjena, odnosno indeks uspjeha na studijama, vrijeme čekanja na zaposlenje u odgovarajućem nivou obrazovanje i dužina rada na određeno radno vrijeme u odgovarajućem nivou obrazovanja.

Način bodovanja kriterijuma iz stava 6 i sačinjavanja rang list propisuje Ministarstvo.”

Dosadašnji st. 6, 7 i 8 postaju st. 9, 10 i 11.

**Član 28**

U članu 101b stav 2 mijenja se i glasi:

,,Lice može da se zaposli na radno mjesto nastavnika najduže na period od jednog klasifikacionog perioda ako se na konkurs nije prijavio kandidat koji ispunjava uslove u skladu sa ovim zakonom.“

**Član 29**

U članu 102 stav 2 riječi: ,,godinu dana“ zamjenjuju se riječima: ,,devet mjeseci“.

**Član 30**

U članu 106 stav 2 riječi: ,,u propisanom nivou i oblasti (profilu) obrazovanja utvrđenim zakonom i pozakonskim aktom ima najmanje jednu godinu'' zamjenjuje se riječima: ,,ima najmanje devet mjeseci“.

U stavu 3 riječi: ,,odgovarajućoj javnoj ustanovi“ zamjenjuju se riječima: ,,javnoj ustanovi u kojoj ispunjava uslove za nastavnika u pogledu nivoa i oblasti (profila) obrazovanja utvrđenim zakonom i podzakonskim aktom“.

**Član 31**

U članu 107a stav 4 riječ ,,koja“ zamjenjuje se riječima: ,,osim za organizatore osnovnog obrazovanja odraslih“.

**Član 32**

U članu 108 stav 1 riječi ,,može se umanjiti“ zamjenjuju se riječima: ,,umanjuje se“.

Poslije stava 2 dodaju se dva nova stava koji glase:

,,Nastavniku iz stava 1 ovog člana kojem se ne može umanjiti norma iz pedagoških razloga zarada se uvećava za dva časa sedmično.

Oblasti i predmete iz kojih se ne može umanjiti norma časova u skladu sa obrazovnim programom određuje Ministarstvo.“

**Član 33**

U članu 111 stav 1 tačka 13 se briše.

**Član 34**

Poslije člana 111 dodaje se novi član 111a koji glasi:

,,**Procjena kvaliteta obrazovno-vaspitnog rada nastavnika**

**Član 111a**

Direktor ustanove, uz mišljenje nastavničkog, odnosno stručnog vijeća ustanove, podnosi Zavodu, odnosno Centru zahtjev za utvrđivanje kvaliteta obrazovno -vaspitnog rada nastavnika ako:

1) komisija za provjeru znanja učenika u toku nastavne godine utvrdi da je nastavnik u toku trajanja nastave u jednoj školskoj godini dva puta neobjektivno ocijenio učenika, ili nije ocijenio učenika na propisan način;

2) je po prigovoru najmanje dva učenika na zaključnu ocjenu na kraju polugodišta, nastavne odnosno školske godine, komisija utvrdila da je učenik neobjektivno ocijenjen;i

3) ako nastavnik u toku klasifikacionog perioda ne ostvari kvalitet nastave u skladu sa propisanim standardima;

Zavod, odnosno Centar sprovodi evaluaciju rada nastavnika za kojeg se traži procjena kvaliteta obrazovno-vaspitnog rada.

Ako se u postupku iz stava 2 ovog člana utvrdi da nastavnik ne zadovoljava, upućuje se na pohađanje dodatnih programa stručnog usavršavanja, u skladu sa preporukama Zavoda, odnosno Centra.

Ponovna provjera kvaliteta obrazovno-vaspitnog rada nastavnika vrši se nakon godinu dana.

Ukoliko se na ponovnoj provjeri utvrdi da nastavnik ne zadovoljava, ostvaruje prava kao zaposleni za čijim radom je prestala potreba.“

**Član 35**

U članu 112 stav 4 poslije riječi ,,autor“ dodaju se riječi: ,,i izvođači“.

**Član 36**

U članu 113 stav 2 riječ ,,Ministarstva“ zamjenjuje se riječima ,,Zavoda, odnosno Centra“.

**Član 37**

U članu 114 stav 1 mijenja se i glasi:

„U školi se vodi jedinstvena pedagoška, odnosno andragoška evidencija (u daljem tekstu: pedagoška evidencija), u skladu sa pravilnikom koji donosi Ministarstvo.”

Stav 3 mijenja se i glasi

,,Jedinstvena pedagoška evidencija iz stava 1 ovog člana vodi se u obliku zapisa na papiru, ili elektronskom obliku, osim matične knjige i odjeljenske knjige koje se vode u obliku zapisa na papiru i elektronskom obliku.”

**Član 38**

U članu 117a poslije stava 1 dodaje se novi stav koji glasi:

„Način vođenja baze podataka iz stava 1 ovog člana propisuje Ministarstvo.”

Dosadašnji st. 2 do 5 postaju st. 3 do 5.

**Član 39**

U članu 137 stav 4 riječi: ,,i slično“ zamjenjuju se riječima: ,,promovisanje i prodaja robe ili usluga koje ne služe ciljevima obrazovanja i vaspitanja, ili su štetne za zdravlje, rast i razvoj djece, odnosno učenika.“

**Član 40**

**Napomena:**

**Prelazne i završne odredbe će se definisati nakon utvrđivanja konačnog teksta osnovnih odredbi ovoga zakona.**

**O b r a z l o ž e nj e**

**I Ustavni osnov za donošenje zakona**

Ustavni osnov za donošnje ovog zakona sadržan je u članu 16 tačka 5 Ustava Crne Gore, kojim je predviđeno da se zakonom uređuju pitanja od interesa za Crnu Goru.

**II Razlozi za donošenje zakona**

Donošenje Zakona o izmjenama i dopunama Opšteg zakona o obrazovanju i vaspitanju ima za cilj stvaranje uslova za obezbjeđivanje i unapređivanje kvaliteta obrazovno vaspitnog rada obrazovno-vaspitnih ustanova i kvaliteta realizacije standarda ocjenjivanja.

Takođe se dodatno unapređuje oblast rukovođenja ustanovom u dijelu preciziranja odredbi koje se odnose na poštovanje pravosnažnih sudskih odluka, prevencije i suzbijanja vršnjačkog nasilja i dr. kao i po prvi put na sveobuhvatan način definišu prava, obaveze i odgovornosti roditelja u cilju stvaranja uslova za poboljšanje postignuća učenika, poštovanje pravila o radu ustanove, kao i stvaranja uslova za ukupno unapređivanje sigurnosti školskog ambijenta. Zakonom se takođe po prvi put eksplicitno definiše zabrana svakog oblika nasilja u ustanovi od strane učenika, roditelja, ili drugog lica i utvrđuje obaveza pokretanja prekršajnog odnosno krivičnog postupaka protiv lica koje to nasilje vrši, kao i po prvi put utvrđuje obaveza Ministarstva nadležnog za poslove prosvjete da podzakonskim aktom uredi oblast koja se odnosi na sadržaj i načine provođenja preventivnih aktivnosti, način procjene rizika, zaštitu od nasilja, zlostavljanja i dr.

Predlogom zakona se takođe po prvi put uređuje oblast koja se odnosi na onlajn nastavu u slučaju prekida obrazovno vaspitnog rada i bliže uređuje organizovanje te nastave, kao i detaljnije uređuje način vođenja jedinstvene pedagoške evidencije.

Prijedlogom zakona se takođe na drugačiji način uređuje oblast dodjeljivanja zvanja nastavnicima tako što se propisuje da zvanja dodjeljuje komisija koju obrazuje Zavod za školstvo, odnosno Centar za stručno obrazovanje.

Predlogom zakona se preciziraju i odredbe koje se odnose na oblast obezbjeđivanja, utvrđivanja i unapređivanja kvaliteta obrazovno-vaspitnog rada kroz definasanje broja i vrste oblasti za koje je ustanova dužna da obezbjeđuje, utvrđuje i unapređuje kvalitet svake godine.

Pored navedenog, dodatno se uređuje i unapređuje oblast koja se odnosi na udžbenike koji se upotrebljavaju radi ostvarivanja javno važećeg obrazovanja na način što se utvrđuje mogućnost izrade i primjene digitalnih udžbenika i digitalnih sadržaja, u cilju osavremenjavanja i unapređivanja kvaliteta nastave.

Pored toga, unapređuju se odredbe koje se odnose na nastavnike tako što se po prvi put definišu kriterijumi za zapošljavanje nastavnika u cilju obezbjeđivanja kvaliteta nastave i transparentnosti zapošljavanja u obrazovno vaspitnim ustanovama, kao i unapređuju odredbe koje se odnose na zapošljavanje na određeno vrijeme, nastavnike-pripravnike, te oblast polaganja stručnog ispita, preciziraju odredbe koje se odnose na umanjenje norme i dr. Takođe se, u cilju ukupnog obezbjeđivanja i unapređivanja kvaliteta obrazovno vaspitnog rada nastavnika po prvi put zakonom utvrđuje mogućnost i uslovi za procjenu kvaliteta toga rada u slučaju kada nastavnik ne ostvaruje kvalitet nastave u skladu sa propisanim standardima, kao i slučajevima neobjektivnog ocjenjivanja učenika u toku trajanja nastave i na kraju klasifikacionog perioda.

**III Objašnjenje osnovnih pravnih instituta**

Predlogom zakona se bliže definiše pojam stranca, u skladu sa međunarodnim dokumentima i propisima u toj oblasti, u ostvarivanju prava na obrazovanje.

Predlogom zakona se definiše zabrana svakog oblika nasilja u ustanovi od strane učenika, roditelja, ili drugog lica i utvrđuje obaveza pokretanja prekršajnog, odnosno krivičnog postupaka protiv lica koje to nasilje vrši i utvrđuje obaveza Ministarstva nadležnog za poslove prosvjete da podzakonskim aktom uredi oblast koja se odnosi na sadržaj i načine provođenja preventivnih aktivnosti, način procjene rizika, zaštitu od nasilja, zlostavljanja i dr.

Ovim zakonom se precizira vrsta udžbenika koji se upotrebljavaju u ustanovama koje ostvaruju javno važeće obrazovne programe i uvode digitalni udžbenici, kao i digitalni sadržaji koji se odobravaju u skladu sa zakonom, te precizira da se postupak izrade, postavljanja i upravljanje digitalnim obrazovnim sadržajima na platformi za samostalno učenje propisuje Ministarstvo nadležno za poslove prosvjete, čime se na sveobuhvatan način uređuje ova oblast u skladu sa savremenim tehnologijama.

Takođe, predlogom zakona se preciziraju i odredbe koje se odnose na oblast obezbjeđivanja, utvrđivanja i unapređivanja kvaliteta obrazovno vaspitnog rada kroz definasanje broja i vrste oblasti za koje je ustanova dužna da obezbjeđuje, utvrđuje i unapređuje kvalitet svake godine. Naime, obezbjeđivanje, utvrđivanje i unapređivanje kvaliteta obrazovno-vaspitnog rada obavlja ustanova svake godine iz najmanje dvije oblasti od kojih je jedna oblast nastava i učenje, a svake dvije godine u cjelini na osnovu samoevaluacije i eksterne evaluacije. Nadalje se precizira da se obezbjeđivanje i unapređivanje kvaliteta vrši na osnovu plana za unapređivanje kvaliteta obrazovno-vaspitnog rada ustanova koji se izrađuje jednom u dvije godine nakon samoevaluacije iz svih oblasti.

Zakonom se propisuje i nadležnost Zavoda za školstvo da utvrđuje kvalitet realizacije standarda ocjenjivanja, koje propisuje Ministarstvo na prijedlog Nacionalnog savjeta za obrazovanje.

Takođe se precizira da nivoe takmičenja, način i uslove organizovanja i pravila takmičenja, kao i sadržaj i oblik diplome koja se dodjeljuje, propisuje Ministarstvo na prijedlog Ispitnog centra, čime će se sveobuhvatno urediti materija koja se odnosi na državna takmičenja učenika.

Oblast licenciranja ustanova se takođe ovim zakonom dodatno uređuje na način što se precizira da je i osnivač produženog boravka dužan da prije početka rada podnese zahtjev za licenciranje, u skladu sa Zakonom o osnovnom obrazovanju i vaspitanju. Takođe se propisuje i trajanje licence obrazovno vaspitnim ustanovama, tako što se obrazovno-vaspitnim ustanovama izdaje licenca na neodređeno vrijeme, osim ustanovama za obrazovanje odraslih kojima se licenca izdaje na period od pet godina.

Predlogom zakona se uređuje i oblast koja se odnosi na onlajn nastavu u slučaju prekida obrazovno vaspitnog rada u naročito opravdanim slučajevima kao što su epidemija, elementarna nepogoda i sl. kao i propisuje da će Ministarstvo nadležno za poslove prosvjete bliže urediti način organizovanja obrazovno vaspitnog rada onlajn nastave, kao i propisuje da se za vrijeme organizovanja onlajn nastave ustanova može ustupiti računarsku opremu na privremeno korišćenje učenicima i zaposlenima, u skladu sa aktom ustanova. Na ovaj način će se stvoriti uslovi za uređivanje ove oblasti na cjelovit način, što do sada nije bio slučaj, kako bi se i za realizovanje te nastave utvrdile neophodne procedure i obezbijedio kvalitet nastave.

Takođe, ovim zakonom se precizira da se članovi organa upravljanja, koji su predstavnici Ministarstva, odnosno zaposlenih, kao predstavnici savjeta roditelja, delegiraju u taj organ, a ne određuju, kako je to do sada bilo definisano.

Prijedlogom zakona se propisuje i da direktoru javne ustanove, za razliku od važeće odredbe, radni odnos miruje ne samo za vrijeme prvog, već i za vrijeme drugog mandata, što će značiti dodatnu sigurnost za najbolje kadrove, tj. ona lica koja su izabrana po drugi put za direktora ustanove. Takođe, isto pravo se utvrđuje i za pomoćnika direktora za vrijeme drugog mandata.

Prijedlogom zakona se dodatno precizira i zamjenjivanje direktora u slučaju privremene spriječenosti tako što direktora u tim slučajevima zamjenjuje pomoćnik direktora, a ukoliko ustanova nema pomoćnika direktora zamjenjuje ga i zaposleni kojeg odredi direktor, odnosno školski odbor.

Dodatno se unapređuje i oblast rukovođenja ustanovom u dijelu preciziranja odredbi koje se odnose na poštovanje pravosnažnih sudskih odluka, prevencije i suzbijanja vršnjačkog nasilja i dr. Naime, precizira se da direktoru javne ustanova može prestati mandat ako ustanova dobije ocjenu ,,ne zadovoljava” u postupku evaluacije rada ustanova, kao i ako ne izvrši pravosnažnu i izvršnu sudsku odluku, ako nije preduzeo mjere za prevenciju i suzbijanje vršnjačkog nasilja i ako dopusti promovisanje i prodaju roba i usluga suprotno zakonu.

Prijedlogom zakona se dodatno unapređuju odredbe koje se odnose na prava učenika tako što se eksplicitno utvrđuje da učenik ima pravo na podršku i pomoć prilikom savladavanja obrazovnog programa, a naročito u otklanjanju jezičkih, kulturoloških, psiholoških, socijalnih i drugih barijera, a u cilju ostvarivanja prava na obrazovanje.

Odredba koja se odnosi na prigovor na zaključnu ocjenu definiše se na način da učenik ima pravo na prigovor na zaključnu ocjenu na kraju polugodišta i nastavne godine, odnosno školske godine.

Prijedlogom zakona se po prvi put na sveobuhvatan način taksativno definišu prava, obaveze i odgovornosti roditelja u cilju stvaranja uslova za poboljšanje postignuća učenika, poštovanje pravila o radu ustanove u cilju stvaranja uslova za ukupno unapređivanje sigurnosti školskog ambijenta, a ako roditelj učestalo zanemaruje propisane obaveze ustanova je dužna da o tome obavijesti Ministarstvo, nadležni organ i nadležnu ustanovu socijalne zaštite.

Takođe bilo je neophodno zakonom precizirati uslove u pogledu profila i nivoa za obavljanje poslova vaspitača u domovima učenika odnosno domovima učenika i studenata, kako bi se i za te izvršioce koji nijesu bili obuhvaćeni posebnim zakonima iz oblasti obrazovanja, utvrdili uslovi za obavljanje tih poslova.

Prijedlogom zakona se unapređuju i odredbe koje se odnose na nastavnike tako što se definišu kriterijumi za zapošljavanje nastavnika u cilju obezbjeđivanja kvaliteta nastave i transparentnosti zapošljavanja u obrazovno vaspitnim ustanovama, na način što se kao kriterijumi definišu prosječna ocjena, odnosno indeks uspjeha na studijama, vrijeme čekanja na zaposlenje u odgovarajućem nivou obrazovanje i dužina rada na određeno vrijeme u odgovarajućem nivou obrazovanja. Način bodovanja kriterijuma i sačinjavanja rang liste propisuje Ministarstvo.

Dodatno se unapređuju odredbe koje se odnose na zapošljavanje na određeno vrijeme, kao i nastavnike-pripravnike, te oblast polaganja stručnog ispita, preciziraju odredbe koje se odnose na umanjenje norme i dr. Takođe se, u cilju ukupnog obezbjeđivanja i unapređivanja kvalitta obrazovno vaspitnog rada nastavnika zakonom utvrđuje mogućnost i uslovi za procjenu kvaliteta toga rada u slučaju kada nastavnik ne ostvaruje kvalitet nastave u skladu sa propisanim standardima, kao i slučajevima neobjektivnog ocjenjivanja učenika u toku trajanja nastave, kao i na kraju klasifikacionog perioda. Zavod za školstvo odnosno Centar za stručno obrazovanje sprovodi evaluaciju rada nastavnika za kojeg se traži procjena kvaliteta obrazovno vaspitnog rada a ako se u tom postupku utvrdi da nastavnik ne zadovoljava upućuje se na pohađanje dodatnih programa stručnog usavršavanja u skladu sa preporukama Zavoda odnosno Centra, s tim da se ponovna provjera rada kvaliteta obrazovno vaspitnog rada nastavnika vrši nakon godinu dana. U slučaju da se na toj ponovnoj provjeri utvrdi da nastavnik ne zadovoljava ostvaruje prava kao zaposleni za čijim je radom prestala potreba.

Prijedlogom zakona se uređuje i materija koja se odnosi na pedagošku evidenciju. Naime utvrđuje se da se ta evidencija vodi u obliku zapisa na papiru ili elektronskom obliku, osim matične knjige i odjeljenjske knjige koje se, imajući u vidu značaj te evidencije, vode u obliku zapisa na papiru i elektronskom obliku.

Takođe prijedlogom zakona se utvrđuje da se način vođenja baze podataka u okviru Informacionog Sistema obrazovanje Crne Gore (MEIS) propisuje Ministarstvo nadležno za poslove prosvjete.

Konačno, Prijedlogom zakona se dopunjava odredba koja se odnosi na zabranu promovisanja i prodaju literature koja nije obavezna tako što se dodaje da u ustanova nije dopušteno promovisanje i prodaja robe ili usluga koje ne služe ciljevima obrazovanje i vaspitanja ili su štetne za zdravlje i razvoj djece.

**IV Usklađenost sa evropskim zakonodavstvom**

a)Usklađenost predloga propisa sa primarnim izvorima prava Evropske unije:

UFEU-Dio treći, politika i unutrašnje akcije Unije, Glava XII, obrazovanje, stručno osposobljavanje, omladina i sport, član 165 I 166 – potpuno usklađeno;

b)Usklađenost predloga propisa sa sekundarnim izvorima prava Evropske unije

32001H0166

Preporuka Evropskog parlamenta i Savjeta od 12. februara 2001. godine o evropskoj saradnji u području ocjenjivanja kvaliteta školskog obrazovanja

(2001/166/EZ)-potpuno usklađeno;

c)Usklađenost predloga propisa sa ostalim izvorima prava Evropske unije:

Ne postoji izvor prava Evropske unije ove vrste sa kojim bi se predlog propisa mogao uporediti radi dobijanja stepena njegove usklađenosti.

**V Procjena finansijskih sredstava za sprovođenje propisa**

Za sprovođenje ovog zakona nijesu potrebna posebna sredstva iz Budžeta Crne Gore**.**